Peperduur slot is White se 1ste tameletjie | Netwerk24
Peperduur slot is White se 1ste tameletjie
Deur Hendrik Cronjé 29 Maart 2020 00:01
Gaan Jake White die peperduur Juandré Kruger behou? Foto: Gallo Images
Bo-aan Jake White se doenlys as hy in sy kantoor by Loftus Vers­feld instap, is of hy Juandré Kruger, een van die Bulle se duurste spelers, gaan behou en of hy plek vir Pote Human in sy bestuurspan het.
Die 34-jarige Kruger is 'n warm patat vir die Bulle nadat Human hom nie vir hul laaste Superrugby-tuiswedstryd teen die Highlanders of vir hul toer na Australasië gekies het nie.
Sy slotmaat, die 29-jarige Andries Ferreira, is saam met hom gepos.
Rapport kon nie vasstel of Kruger, wie se kontrak van twee jaar by die Bulle enigiets tussen R5 miljoen en R7 miljoen beloop, net weens sy spelpeil of oor ander interne redes deur Human weggelaat is nie.
Omdat SA Rugby nie 'n bydrae tot sy kontrak lewer nie, is hy na verneem word die speler wat die grootste hap uit die Bulle se begroting vat.
White stel glo belang in slotte soos Jason Jenkins van Toyota Verblitz, Gloucester se Gerbrandt Grobler en Jacques du Plessis (ook 'n losvoorspeler) van Montpellier.
"Ons kyk beslis na een of twee bykomende slotte," het Alfons Meyer, uitvoerende hoof van die Bulle, gesê. "Dit hang baie af van wat in Japan of Europa gaan gebeur. Dit lyk my daar is 'n paar ouens wat wil terugkom Suid-Afrika toe."
White, wat bevestig het dat hy self die Bulle volgende jaar sal afrig en nie net in sy kantoor as hul nuwe direkteur van rugby sal sit nie, moet nog 'n besluit neem of hy Human as die Bulle se huidige hoofafrigter gaan behou.
Human is gewild onder die spelers en White het 'n hoë agting vir hom as afrigter.
"Pote maak einde Oktober klaar, maar Jake kan hom verder betrek as hy wil. Maar die rol moet ooreengekom word," het Meyer gesê.